**Sotsiaal- ja eriteenuste erimenetluse kord**

Riigi Tugiteenuste Keskus teeb huvitatud ettevõtjatele ettepaneku esitada pakkumus sotsiaal- ja eriteenuste erimenetlusega riigihankele vastavalt riigihanke alusdokumentides sisalduvatele tingimustele. Riigihangete seaduse (edaspidi RHS) § 126 kohaselt korraldatav riigihange viiakse läbi vastavalt sotsiaal- ja eriteenuste erimenetluse dokumendis sätestatud korrale (edaspidi erimenetluse kord).

1. **Riigihanke ese**
   1. Riigihanke esemeks on kirjutustõlketeenus (edaspidi teenus).
   2. Riigihanke eseme täpsem kirjeldus on toodud riigihanke alusdokumentides.
   3. Hankija ei jaga riigihanget osadeks ja sõlmib teenuse osutamiseks lepingu ühe pakkujaga. Riigihanke esemeks on samalaadne ning sama eesmärgi saavutamiseks vajalik kirjutustõlke teenus, mille jagamine erinevateks teenuslõikudeks erinevate ettevõtjate vahel ei ole otstarbekas ning muudab keeruliseks teenuse haldamise. Samuti tagab teenuse osutamine ühe pakkuja poolt hankija rahaliste vahendite otstarbeka ja säästliku kasutamise ning võimaldab rahaliste vahendite kokkuhoidu tugiteenuste arvelt.
2. **Selgituste esitamine** 
   1. Huvitatud ettevõtjatel on võimalik riigihanke alusdokumentide kohta esitada hankijale selgitustaotlusi riigihangete registri e-keskkonna kaudu (teabevahetus).
3. **Nõuded pakkumusele**
   1. Pakkumus on pakkuja tahteavaldus lepingu sõlmimiseks, mis on pakkujale siduv alates pakkumuste esitamise tähtpäevast vähemalt 4 kuud. Pakkumuse esitamisega kinnitab pakkuja kõigi riigihanke alusdokumentides esitatud tingimuste üle võtmist. Tingimusliku pakkumuse esitamine ei ole lubatud.
   2. Pakkumus peab vastama riigihanke alusdokumentides sätestatud tingimustele.
   3. Kui pakkuja esitab pakkumuste esitamise tähtaja jooksul uue pakkumuse, ei muutu tema eelnevalt esitatud pakkumus seetõttu kehtetuks. Pakkuja võib pakkumuse enne pakkumuste esitamise tähtpäeva tagasi võtta. Kui pakkumus või selle osa ei ole esitatud elektrooniliselt, esitab pakkuja pakkumuse tagasivõtmiseks hankijale pakkumusega samas vormis sellekohase teate.
   4. Alternatiivsete lahenduste esitamine ei ole lubatud.
   5. Pakkuja märgib pakkumuses, milline teave on pakkuja ärisaladus ning põhjendab teabe ärisaladuseks määramist. Pakkuja ei või ärisaladusena märkida RHS § 461 lg 1 sätestatud teavet. Hankija ei avalikusta pakkumuste sisu ärisaladusega kaetud osas. Hankija ei vastuta ärisaladuse avaldamise eest osas, milles pakkuja ei ole seda ärisaladuseks märkinud.
   6. Ühise pakkumuse esitamisel vastutavad lepingu täitmise eest ühispakkujad solidaarselt.
   7. Pakkumuse maksumus peab olema lõplik ja sisaldama kõiki kulutusi, mis on vajalikud lepingu nõuetekohaseks täitmiseks. Null või negatiivse väärtusega maksumusi ei ole lubatud kasutada ja sellised pakkumused on hankijal õigus lugeda mittevastavaks ning tagasi lükata. Hankija ei hüvita lepingu täitmisel pakkujale mingeid täiendavaid kulusid ega tee täiendavaid makseid.
   8. Pakkumus tuleb esitada eesti keeles. Pakkumusele lisatavad dokumendid võib esitada ka inglise keeles. Dokumendi kohta, mis ei ole eesti või inglise keelne, tuleb koos originaaldokumendiga esitada tõlge eesti või inglise keelde. Tõlke korrektsuse eest vastutab pakkuja.
   9. Hankija avab pakkumused riigihanke alusdokumentides näidatud ajal. Pakkumuste avamise protokolli ei koostata.
4. **Pakkuja kõrvaldamine ja välismaa äriühingu filiaali osalemine riigihankes** 
   1. Pakkuja kõrvaldamise alused on sätestatud riigihanke alusdokumentides.
   2. Kõrvaldamise aluste kontrollimisel kohaldab hankija RHS § 95 lg 1-3, lg 4 p 12 ja 6 ning § 96 sätestatut.
   3. Kui pakkumuse esitab välismaa äriühingu filiaal, siis tuleb kõrvaldamisaluste puudumise kinnitused esitada ka välismaa äriühingu kohta ja hankija kontrollib kõrvaldamise aluseid ka välismaa äriühingu suhtes.
   4. Hankija võib pakkujalt nõuda kõrvaldamise aluste kontrollimiseks vajalikke dokumente, esitatud dokumentide sisu kohta selgitust või selgitamist võimaldavaid andmete või dokumentide esitamist. Pakkuja on kohustatud tõendamiseks vajalikud dokumendid esitama 5 tööpäeva jooksul vastava nõude saamisest Hankijal on õigus vastamise tähtaega pikendada.
   5. Kui pakkuja ei esita hankija antud tähtajaks kõrvaldamise aluste kontrollimiseks vajalikke dokumente või selgitusi esitatud dokumentide sisu kohta või selgitamist võimaldavaid andmeid või dokumente, v.a kui need dokumendid või vastavad andmed on hankijale andmekogus olevate andmete põhjal tasuta kättesaadavad või tal on need dokumendid või andmed olemas ja need on pakkujal või taotlejal kõrvaldamise aluste puudumise kontrollimiseks jätkuvalt asjakohased, kõrvaldab hankija pakkuja riigihankest.
   6. Kui pakkujal esinevad kõrvaldamise alused, kõrvaldab hankija pakkuja riigihankest ja teeb sellekohase põhjendatud kirjaliku otsuse.
   7. Pakkuja, kellel esineb RHS § 95 lg 1 p 1-3 nimetatud kõrvaldamise alus, võib koos pakkumusega esitada tõendid selle kohta, et ta on võtnud meetmed oma usaldusvääruse taastamiseks. Hankija kohaldab heastamise osas RHS § 97 sätestatut.
   8. Ühispakkujate kõrvaldamise aluste kontrollimisel kohaldatakse erimenetluse korra punktides 4.1-4.7. sätestatut iga ühispakkuja suhtes.
5. **Pakkumuste vastavuse kontrollimine**
   1. Hankija kontrollib pakkumuste vastavust riigihanke alusdokumentides esitatud tingimustele.
   2. Hankijal on õigus küsida pakkujalt esitatud pakkumuse kohta täpsustavaid andmeid ja täiendavaid selgitusi.
   3. Hankija tunnistab pakkumuse vastavaks, kui see vastab riigihanke alusdokumentides sätestatud nõuetele. Hankija võib tunnistada pakkumuse vastavaks, kui selles ei esine sisulisi kõrvalekaldeid riigihanke alusdokumentides nimetatud tingimustest. Hankija teeb pakkumuse vastavaks tunnistamise kohta sellekohase põhjendatud kirjaliku otsuse.
   4. Hankija lükkab pakkumuse tagasi, kui pakkumus ei vasta riigihanke alusdokumentides seatud nõuetele või kui pakkuja ei esita tähtajaks hankija nõutud selgitusi või kui pakkuja selgituste põhjal ei ole võimalik üheselt hinnata pakkumuse vastavust riigihanke alusdokumentides esitatud tingimustele. Hankija teeb pakkumuse tagasilükkamise kohta põhjendatud kirjaliku otsuse.
6. **Kõigi pakkumuste tagasilükkamine ja riigihanke kehtetuks tunnistamine**
   1. Hankijal on õigus kõik esitatud või vastavaks tunnistatud pakkumused tagasi lükata igal ajal enne lepingu sõlmimist vastavalt RHS §-s 116 lg 1 sätestatule või kui pakkumuse maksumus või kulu ületab riigihanke alusdokumentides kindlaks määratud lepingu hinda või kulu. Kõigi pakkumuste tagasilükkamisel teeb hankija sellekohase põhjendatud otsuse.
   2. Hankija võib omal algatusel põhjendatud vajaduse korral riigihanke kehtetuks tunnistada. Põhjendatud vajaduseks võib olla eelkõige, kuid mitte ainult:
      1. kui tekib vajadus lepingu eset olulisel määral muuta;
      2. kui riigihanke läbiviimise aluseks olevad tingimused on oluliselt muutunud ja seetõttu osutub lepingu sõlmimine mittevajalikuks või võimatuks;
      3. kui riigihankes ilmnenud ebakõlasid ei ole võimalik kõrvaldada ega menetlust seetõttu ka õiguspäraselt lõpule viia.
7. **Läbirääkimiste pidamine**
   1. Hankijal on õigus pidada pakkujatega läbirääkimisi esitatud pakkumuse sisu ja maksumuse ning lepingu tingimuste üle osas, mida hankija ei ole riigihanke alusdokumentides määranud kohustuslike nõuetena (nö mittesiduvad tingimused).
   2. Vastavalt läbirääkimiste pidamise vajadusele teatab hankija pakkujatele läbirääkimiste aja. Iga pakkujaga peetakse läbirääkimisi eraldi. Läbirääkimisi võib pidada kirjalikult (eRHRi vahendusel) või suuliselt. Suuliselt peetud läbirääkimised protokollitakse. Läbirääkimised on konfidentsiaalsed. Hankija tagab läbirääkimiste käigus pakkujate võrdse kohtlemise.
   3. Pärast läbirääkimiste toimumist esitab pakkuja vajadusel uue kohandatud pakkumuse, mis esitatakse eRHRi kaudu läbirääkimistel kokku lepitud tähtajaks.
8. **Pakkumuste hindamine ja edukaks tunnistamine**
   1. Vastavaks tunnistatud pakkumusi hindab hankija 100-väärtuspunkti süsteemis. Hindamise täpsus on kaks kohta peale koma. Pakkumusele erinevates hindamiskriteeriumites omistatud väärtuspunktid summeeritakse.
   2. Edukaks tunnistatakse enim väärtuspunkte kogunud ehk majanduslikult soodsaim pakkumus riigihanke alusdokumentides toodud hindamiskriteeriumide alusel.
   3. Kui riigihankes on vastavaks tunnistatud ainult üks pakkumus, siis omistatakse pakkumusele automaatselt maksimaalsed väärtuspunktid.
   4. Võrdsete väärtuspunktidega pakkumuste korral tunnistatakse edukaks õpingutõlketeenuse tunni maksumuse eest suuremad väärtuspunktid saanud pakkumus. Kui ka õpingutõlketeenuse tunni maksumuse eest omistatud väärtuspunktid on võrdsed, korraldab hankija eduka pakkumuse väljaselgitamiseks liisuheitmise, võimaldades võrdselt väärtuspunkte saanud pakkumuse esitanud pakkujatel liisuheitmise juures viibida.
9. **Lepingu** **sõlmimine**
   1. Hankija sõlmib eduka pakkujaga lepingu.
   2. Pakkuja kohustub talle edastatud lepingu allkirjastama ning tagastama allkirjastatud lepingu määratud aja jooksul lepingu edastamisest arvates.
10. **Muud sätted**
    1. Iga viidet, mille hankija teeb riigihanke alusdokumentides mõnele RHS-i § 88 lõikes 2 nimetatud alusele (standardile, tehnilisele tunnustusele, tehnilisele kontrollisüsteemile vms), tuleb lugeda selliselt, et see on täiendatud märkega „või sellega samaväärne“. Iga viidet, mille hankija teeb riigihanke alusdokumentides ostuallikale, protsessile, kaubamärgile, patendile, tüübile, päritolule või tootmisviisile, tuleb lugeda selliselt, et see on täiendatud märkega „või sellega samaväärne“.
    2. Hankija võib kontrollida pakkumuste vastavust riigihanke alusdokumentides esitatud tingimustele ning hinnata vastavaks tunnistatud pakkumusi enne pakkujate suhtes kõrvaldamise aluste puudumise kontrollimist. Sellisel juhul kontrollib hankija kõrvaldamise aluste puudumist vaid edukal pakkujal (nn pöördmenetlus).